ยอดหนี้นอกระบบหดตัว
คลังชี้ยอดลงทะเบียนคนจนปี 2560 พบลูกหนี้นอกระบบลดลง 2 หมื่นล้าน เหลือ 7 หมื่นล้าน เดินหน้าใช้นครนายกโมเดลนำร่องแก้
22 มิ.ย. 2560

คลังชี้ยอดลงทะเบียนคนจนปี 2560 พบลูกหนี้นอกระบบลดลง 2 หมื่นล้าน เหลือ 7 หมื่นล้าน เดินหน้าใช้นครนายกโมเดลนำร่องแก้นายกฤษฎา จีนะวิจารณะ ผู้อำนวยการสำนักงานเศรษฐกิจการคลัง (สศค.) เปิดเผยว่า จากการลงทะเบียนเพื่อรับสวัสดิการรัฐ หรือลงทะเบียนคนจนในปี 2560 เบื้องต้นพบว่า ผู้ที่มาลงทะเบียนแจ้งว่ามีปัญหาหนี้นอกระบบอยู่ในระดับใกล้เคียงกับการลงทะเบียนปี 2559 คือ มีจำนวน 1.3 ล้านราย ขณะที่มูลหนี้นอกระบบพบว่าปีนี้มีจำนวน 7 หมื่นล้านบาท ลดลงจากยอดลงทะเบียนปีก่อนที่มียอดหนี้นอกระบบรวมกันราว 9 หมื่นล้านบาท หรือลดลง 22%ทั้งนี้ นายสมชัย สัจจพงษ์ ปลัดกระทรวงการคลัง ในฐานะประธานกรรมการกำกับการแก้ไขปัญหาหนี้สินภาคประชาชน ได้เดินสายประชุมเชิงปฏิบัติการการแก้หนี้นอกระบบในหลายจังหวัด เช่นที่ จ.ขอนแก่น พิษณุโลก และล่าสุดที่นครนายก ซึ่งปรากฏว่าได้รับความร่วมมือจากทุกภาคส่วนเป็นอย่างดี โดยเฉพาะจากผู้ว่าราชการจังหวัดนครนายก ในการส่งคนที่มีปัญหาหนี้นอกระบบเข้าโครงการ แม้ผลจากการลงทะเบียนเพื่อรับสวัสดิการจากรัฐในส่วนของ จ.นครนายก จะพบว่ามีประชาชนมาลงทะเบียนแจ้งว่ามีปัญหาหนี้นอกระบบเพียง 4,000 รายก็ตาม"จากการเดินสายจัดประชุมเชิงปฏิบัติการแก้หนี้ที่ จ.นครนายก พบว่าผลจากความร่วมมือที่ดีจากผู้ว่าราชการจังหวัดที่นำลูกหนี้ และชวนเจ้าหน้าที่เข้าระบบมาเปิดพิโกไฟแนนซ์ และคณะอนุกรรมการไกล่เกลี่ยประนอมหนี้ประจำจังหวัด คณะอนุกรรมการฟื้นฟูและหารายได้ของ ลูกหนี้นอกระบบ ทำให้กระทรวงการคลังมีแนวคิดว่าจะทำนครนายกโมเดล เป็นโครงการนำร่องในการแก้หนี้นอกระบบ เป็นตัวอย่างให้จังหวัดต่างได้ทำตามบ้าง" นายกฤษฎา กล่าวนอกจากนี้ กระทรวงการคลังยังเตรียมหารือร่วมกับสถาบันการเงินของรัฐ ได้แก่ ธนาคารออมสิน และธนาคารเพื่อการเกษตรและสหกรณ์การเกษตร หรือ ธ.ก.ส. ที่มีวงเงินปล่อยกู้เพื่อแก้หนี้นอกระบบรวมกัน 1 หมื่นล้านบาท พร้อมดำเนินการจัดทำแพ็กเกจในการช่วยเหลือลูกหนี้นอกระบบให้ได้อย่างเป็นรูปธรรมมากขึ้น